**USMERNENIE NA VYPRACOVANIE A ODOVZDANIE ZÁVEREČNEJ PRÁCE**

**NA FAKULTE FMMR Vypracované v súlade s Metodickým pokynom**

**o ZP na TU v Košiciach.**

**Záverečná práca** je školské dielo vytvorené študentom na splnenie študijných povinností vyplývajúcich z jeho právneho vzťahu k univerzite.

**Záverečná práca** je samostatnou prácou študenta - autora záverečnej práce - pod metodickým vedením školiteľa (vedúceho práce). Autor je zodpovedný za to, že

záverečná práca neoprávnene nezasiahne do práv alebo právom chránených záujmov tretích osôb, najmä nesmie porušovať práva duševného vlastníctva tretej osoby alebo neoprávnene nakladať s utajovanými skutočnosťami alebo osobnými údajmi, dôvernými informáciami či obchodným tajomstvom tretej osoby.

**Bakalárskou prácou** študent spravidla preukazuje mieru schopností tvorivo pracovať s informáciami v študijnom odbore, v ktorom absolvoval študijný program. Študent má preukázať schopnosť prezentovať vedomosti z danej oblasti, používať odbornú terminológiu (aj vo svetovom jazyku), získavať a analyzovať nové informácie (vo svetovom jazyku, najmä anglickom), interpretovať a kriticky hodnotiť údaje, formulovať závery a odporúčania.

**Atribútmi pôvodnosti bakalárskej práce sú všetky prvky, ktoré sú výsledkom tvorivosti autora. Sú to najmä (zväčša alternatívne):**

a) autorom získané výsledky (napr. meraní alebo pozorovaní) alebo ním vytvorené dielo

(napr. projektové alebo umelecké),

b) autorove vlastné závery formulované na základe jeho výsledkov alebo výsledkov iných autorov,

c) autorova vlastná interpretácia a/alebo kritické zhodnotenie výsledkov iných autorov,

d) autorove vlastné odporúčania pre praktické využitie jestvujúcich poznatkov a/alebo

dôkladnejšie štúdium danej problematiky,

e) autorove vlastné hypotézy spolu s návrhom na overenie ich pravdivosti.

**Diplomovou prácou** študent preukazuje mieru schopností tvorivo využiť vedomosti a zručnosti nadobudnuté počas štúdia pri riešení zadaného teoretického alebo praktického problému. Študent má preukázať schopnosť pracovať s vedeckou a odbornou literatúrou (hlavne s vedeckými a odbornými časopismi vo svetovom jazyku, najmä anglickom), voliť vhodné metódy a postupy pre získavanie vlastných výsledkov, spracovať výsledky,

formulovať závery a odporúčania. **Atribútmi pôvodnosti diplomovej práce sú všetky prvky, ktoré sú výsledkom tvorivosti autora. Sú to najmä:**

a) vlastné výsledky alebo dielo (napr. projektové alebo umelecké) autora,

b) autorovo kritické hodnotenie vlastných výsledkov alebo diela v kontexte výsledkov/diel iných autorov,

c) autorove závery a odporúčania pre praktické využitie jeho vlastných výsledkov a/alebo dôkladnejšie štúdium danej problematiky v kontexte jestvujúcich poznatkov.

Každá záverečná práca musí byť originálna, vytvorená autorom tak, aby sa dodržali pravidlá práce s informačnými zdrojmi. Záverečná práca nesmie mať charakter plagiátorstva a nesmie narúšať autorské práva iných autorov. Autor je povinný dôsledne citovať použité informačné pramene, uviesť menovite a konkrétne výsledky bádania iných autorov alebo autorských kolektívov, presne opísať použité metódy a pracovné postupy iných autorov alebo autorských

kolektívov, zdokumentovať laboratórne výsledky a terénne výskumy iných autorov alebo autorských kolektívov. Záverečná práca nesmie neoprávnene zasiahnuť do práv alebo právom chránených záujmov tretích osôb, najmä nesmie porušovať práva duševného vlastníctva tretej osoby alebo neoprávnene nakladať s utajovanými skutočnosťami alebo osobnými údajmi, dôvernými informáciami či obchodným tajomstvom tretej osoby.

**Odporúčaný rozsah práce je nasledovný:**

a) bakalárska práca: 30 –40 strán (vrátane tabuliek a grafov, bez príloh),

b) diplomová práca: 50 –70 strán,

Požadovanú formálnu úpravu záverečnej práce dosiahne autor použitím šablóny na vypracovanie e - verzie ZP. Šablóna na vypracovanie e - verzie ZP v požadovanej formálnej a obsahovej štruktúre je dostupná na webovej stránke Univerzitnej knižnice TUKE: https://etd.lib.tuke.sk

.

Záverečnú prácu autor v stanovenom termíne odovzdá:

a) v určenom počte (**2 ks**) vytlačených exemplárov na garantujúce pracovisko (oddelenie/ústav),

b) v elektronickej forme cez portál pre zber záverečných a kvalifikačných prác do Univerzitnej knižnice TUKE (IS ETD).

Súčasťou odovzdania záverečnej práce je predloženie návrhu licenčnej zmluvy podpísanej zo strany autora (študenta). Autor v predloženom návrhu licenčnej zmluvy môže po dohode so školiteľom vyhradiť odkladnú lehotu v trvaní 12 mesiacov odo dňa registrácie ZP, počas ktorej nie je účinný jeho súhlas so sprístupňovaním jeho práce verejnosti. Túto lehotu (12 mesiacov) je možné vo výnimočných prípadoch a zo závažných dôvodov predĺžiť o ďalších 24 mesiacov s predchádzajúcim súhlasom dekana príslušnej fakulty. Školiteľ nastaví túto odkladnú lehotu v IS MAIS ešte pred registráciou práce autorom do IS ETD.

Originalita záverečnej práce (miera zhody textu práce s databázou referenčných textov) sa posudzuje v centrálnom registri záverečných prác (CRZP).

**Autor záverečnej práce**

a) vypracuje záverečnú prácu v súlade s **Metodickým pokynom o záverečných a kvalifikačných prácach na Technickej univerzite v Košiciach (OS/TUKE/H1/01),** pričom rešpektuje autorské práva,

b) v odôvodnenom prípade prostredníctvom školiteľa (vedúceho práce) požiada o odkladnú lehotu pre sprístupnenie práce,

c) pred registráciou (odovzdaním) ZP v Univerzitnej knižnici TUKE doplní v systéme MAIS údaje o ZP, konkrétne abstrakt v slovenskom a anglickom jazyku, ako aj kľúčové slová v

slovenskom a anglickom jazyku,

d) vyplní elektronický registračný formulár a vloží záverečnú alebo kvalifikačnú prácu v elektronickej forme cez portál do systému univerzitnej knižnice,

e) v univerzitnej knižnici odovzdá vytlačenú a podpísanú licenčnú zmluvu 2-krát, v prípade odkladnej lehoty na sprístupnenie ZP aj Súhlas na odklad sprístupnenia práce podpísaný dekanom, vedúcim školiaceho pracoviska a vedúcim práce.

f) odovzdá na pracovisko garantujúce príslušný študijný program (oddelenie/ústav) určený počet exemplárov záverečnej práce v tlačenej forme, resp. písomnú informáciu o vytvorenom umeleckom diele v inej ako literárnej podobe,

g) zodpovedá za zhodnosť tlačenej a elektronickej verzie záverečnej alebo kvalifikačnej práce, ako aj za originalitu svojej práce.

Záverečná práca, ktorá nebude vyhovovať základným požiadavkám **Metodického pokynu o záverečných a kvalifikačných prácach na Technickej univerzite v Košiciach (OS/TUKE/H1/01)** nebude prijatá. Tento predpis sa vydáva študentovi spolu s dvoma exemplármi zadania záverečnej práce. Jedno zadanie záverečnej práce a toto usmernenie podpísané študentom sa uchováva na sekretariáte ústavu. Usmernenie sa nevkladá do záverečnej práce.

Toto usmernenie sa vydáva v súlade s Metodickým pokynom o záverečných a kvalifikačných prácach na TU v Košiciach (OS/TUKE/H1/01) a s príslušnými ustanoveniami zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“), Vyhláškou MŠVVaŠ SR č. 233/2011 Z.z. ktorou sa vykonávajú niektoré ustanovenia zákona, zákona č. 185/2015 Z.z. Autorský zákon, § 8 zákona č. 126/2015 Z.z. o knižniciach a s § 18 ods. 6 Študijného poriadku Technickej univerzity v Košiciach.

**Prehlásenie študenta: Ustanovenie týchto predpisov som vzal(a) na vedomie.**

V Košiciach.............................. ....................................

vlastnoručný podpis študenta

**Študent je povinný konzultovať rozsah zverejnenia záverečnej práce so školiteľom ešte pred jej odovzdaním v elektronickej forme do univerzitnej knižnice.**